Izvor: N1

Saša Janković, zaštitnik građana u ostavci, kaže da više nemamo pravnu državu, da su ekonomska i socijalna prava skroz u kolapsu, dok predstavnici vlasti ne vide vlast kao odgovornost. Dodaje da su građani u strahu, i da moraju da čuju sa pozicije predsednika poruku da je ovo njihova država.

VIDEO Snimak cele emisije

"Osećam da je moja država oteta meni i svima nama. I znam da neće biti vraćena ako nismo spremni da se izborimo za nju", kaže Janković.

Dodaje da "ne misli da može da pobedi, ne bi se mi kandidovao".

Na pitanje zašto se kandiduje, Janković kaže:

"Sve što vlast radi je kampanja. Sve vreme su u kampanji", kaže Janković.

"Ovo je moja zemlja, drugu nemam. Da sam ostao novinar, verovatno bih činio kao vi - sve što mogu da objektivno informišem javnosti. Ali pre 15 godina sam se opredelio radu u državnim organima. I čini mi se da je ovo ono što ja mogu da uradim da bih povratio građanima poverenje u funkcionisanje sopstvene države, da bih državu vratio na noge, na temelje zasnovane na vrednostima, a ne na kapricu. Te vrednosti su upisane u Ustav. Više je zaštitnik politički organ nego predsednik države. Zaštitnika bira narodna skupština, predsednika predlažu građani i biraju građani. On izražava državno jedinstvo. On mora da bude garant fer političke borbe, a ne učesnik", kaže Janković.

Kako kaže predsednik republike nije reagovao ni na jednu stvar koja urušava republiku Srbiju.

"Predsednik države je trebalo da ne potpiše Zakon o privremenom uređivanju načina isplate penzija - zakon o smanjenju penzija", kaže Janković.

00:00 Izvor: N1

"Niko ne sme da ima apsolutnu vlast u zemlji"

Dodaje da je danas jedna stranka preuzela primat nad svim oblicima političkog života, što čini položaj predsednika težim.

O Vuku Jeremiću kaže da veruje da želi sve najbolje, i da će dati sve najbolje od sebe. "Položaj predsednika će biti samo list na vetru, ako ne pokrene suštinsku izmenu način na koji sistem deluje. Verujem da ćemo to možda moći i zajedno da uradimo", kaže Janković.

"Takav način vršenja vlasti izaziva nezadovoljstvo građana. Plaše se sa razlogom, pošto se pretnje sprovode u delo, kao i obećanja. Ako vam zaprete da će vaše dete izgubiti posao, to će i biti. Ako vam obećaju posao, ako glasate ili pređete u njihovu stranku i to će se i desiti. Ljudi se plaše, suštinski osećaju da to nije u redu. Potrebno je probiti taj strah. Ako građani čuju da je ovo njihova država, ako predsednik izađe i kaže da ne može na ovaj način da se od ustavnog suda pravi stranačka filijala, to bi trebalo da može da probudi i druge u drugim organima - tužilaštvu, sudstvu, parlamentu", kaže Janković.

Dodaje da može da zamisli "normalnu državu".

"Niko ne sme da ima apsolutnu vlast u zemlji. Znam šta ja moram da radim, i svako ko dođe na to mesto - da se pridržava Ustava, da poštuje druge organe da sarađuje sa njima, ali da oštro digne glas, udari rukom o sto - ne da polomi kvaku. Simbolično da kaže ne, ovako ne može", kaže Janković.

Dodaje da je Vučić neko ko oličava sistem autokratske vlasti.

"Nije to lični odnos prema njemu, nego je on personifikacija sistema koji zavisi od jednog čoveka. Kakva god odluka da bude takav sistem je nepromenjen", kaže Janković.

Janković kaže da bi bilo "naivno da očekuje fer kampanju".

00:00 Izvor: N1

"Više nemamo pravnu državu, prava u kolapsu"

Što se tiče ljudskih prava, kaže da smo napravili "korak napred, i tri koraka nazad".

"Napred u smislu tih "popularnih" prava, na koja EU baca akcenat, kao što su prava LGBT osoba. Ali da li je suštinski? Setimo se u narodnoj skupštini tirade jednog šefa poslaničke grupe najmoćnije stranke u Srbiji protiv LGBT osoba i dobacivanje predsednice Skupštine "nemoj, ovde je Ana". Sa druge strane, ekonomska i socijalna prava skroz su u kolapsu. Socijalnu pomoć predsednik vlade tretira kao milostinju. Izborna prava, nikada nam se nije desio tako negativni izveštaj OEBS-a. Građanska prava - da li smo mi svi strani plaćenici, da li svi radimo za Soroša?", kaže Janković.

"Savremena demokratija se zasniva na tome da jedna vlast kontroliše drugu, a ne da svi budu u funkciji jednog te istog. Setite se za vreme poplava sednice vlade gde predsednik vlade daje naređenja načelniku generalštaba. Po Ustavu predsednik Srbije je glavnokomandujući vojsci. Čemu služe nadložnosti?", kaže Janković.

Janković dodaje da su medijske slobode "sistematično" uništavane poslednjih godina.

"Mi nemamo više pravnu državu. Naše institucije čekaju političku volju da bi postupile po zakonu, i kada se to dešava sva prava padaju. Medijska prava su izuzetno devalvirana u poslednjih nekoliko godina. Medijske slobode ne služe samim medijima, nego da građani objektivno dobiju potpunu informaciju. Ako se njima plasiraju neistine, onda ne mogu da odluče. Neki zaista veruju da je aerodrom Nikola Tesla najveći na Balkanu, da smo mi najuspešnija država ekonomski u regionu. Ne dobijaju prave informacije. Medijske slobode su nešto što je sistematično uništavano poslednjih godina", kaže Janković.

Dodaje da se većina zakona u Srbiji ne primenjuje kako treba. Kako kaže do pre dve godine bio visok odgovor nadležnih organa na njegove preporuke, ali je onda počeo da pada.

"Jedan od ključnih momenata je bio postupak kontrole rada policije prilikom incidenta na Paradi ponosa, u kome su učestovali brat predsednika vlade i brat gradonačelnika Beograda. To je označilo otvoreni rat sa institucijom zaštitnika građana", rekao je Janković.

Govoreći o Savamali, kaže da se u "jednom slučaju složilo toliko toga".

"Da sam izvršna vlast, poslednje što bih uradio je da tužim NIN zbog teksta koji stavlja odgovornost u ruke ministra unutrašnjih poslova. Koliko znam on jeste odgovoran za rad MUP, a propusti su utvrđeni odlukom nadležnog organa zaštitnika građana", rekao je Jaknković.

00:00 Izvor: N1

"Vlast zatire institucije i okreće se tabloidima"

Odbacuje optužbe o zloupotrebi funkcije Ombudsmana zarad predsedničke kandidature i ističe da je ostavku podneo pre raspisivanja izbora kako bi se pripremio za izazov koji mu predstoji.

Kako kaže, zakon ne zabranjuje da se zaštitnik kandiduje za predsednika Srbije. Dodaje da je sada podneo ostavku pošto su izbori "nadomak ruke", i vreme je da počne da se priprema za "naredni izazov".

Nekadašnji ombudsman kaže da nikada sa te pozicije nije vodio političku bitku.

Uradio sam sve što zakon nalaže, odabrao sam svog zamenika da vrši dužnost zaštitnika dok se izabere novi. "Skupština treba da konstatuje da sam podneo ostavku. Zaštitnik više nisam, pravne posledice će nastupiti onog momenta kada Skuština konstatuje tu činjenicu", kaže Janković.

"Nijednog momenta nisam dao političku izjavu, u smislu favorizovanja neke političke stranke, upravo suprotno. A pogledajte sad. Ti ljudi sede u Skupštini u vlasti, narodna Skupština je izabrala zaštitnika. Ako imaju zamerku na način koju radim svoj posao, mogu to da iznesu institucionalno i da u toj Skuštini rasprave da li zaštitnik građana zloupotrebljava fukciju. Ili, nažalost kao što rade i po mnogim drugim pitanjima, da u tabloidima vode neku vrstu politike", kaže Janković.

Dodaje da nema pritiska koji bi mogao da promeni svoj stav.

"Dve godine se nisam pojavio u Skupštini, dve godine nisu razmatrani izveštaji koje podnosim Skupštini, iako je to zakonska obaveza. Čini se da ova vlast ne samo po ovom pitanju, nego i po svim drugim zatire institucije i okreće se tabloidima. Zar nije zloupotreba kada šef kancelarije za KiM priča o meni kao o dobrom ili lošem predsedničkom kandidatu, umesto da se bori za prava Srba na KiM?", kaže Janković.

"Vlast ne prihvata da je potrebna kontrola"

Kako kaže predstavnici vlasti ne vide vlast kao odgovornosti.

"Kada pogledamo, sve nezavisne kontrolne istitucije, svi koji treba da kontrolišu izvršnu vlasti - imaju problema. I mediji, civilno društvo, nezavisni kontrolni organi, parlamentarna kontrola je svedena na šalu. Parlament se ponaša kao advokat vlade, pravosuđe je svedeno na izvršioca političkih odluka. To je sistemski problem. Vlast ne prihvata da je potrebna kontrola. Predsednik vlade je pre nekoliko godina rekao "ja sam sebi najveći kritičar, ne treba mi druga kritika". To je preneto na celu institucionalnu arhitekturu", kaže Janković.

"Nas svakodnevno bombarduju lažima i uteruju strah u kosti, kao da je ovo nečija tuđa država, a ne država građana Srbije. I tome mora da se stane na put", kaže Janković.

Dodaje da postoji neka doza animoziteta prema njemu.

Govoreći o pritisku koji je osetio, kaže da sve što se dešavalo je samo "slika onoga što se svakodnevno dešava građanima Srbije".

Demokratiju čini ravnoteža vlast, kaže Janković.

"Ako ostanemo na tome što slušamo na konferencijama za štampu - brojeve, GDP, procente, koliko je travki poraslo u nekom selu, a ne napravimo distancu i pogledamo šta nam se dešava sa državom, sa obrazovanjem, privredom, medijima, nigde nećeno stići. Demokratiju čini ravnoteža vlast. Imali smo priliku da čujemo da predsednik vlade kaže da neće da sarađuje sa predsednikom koji je izabran iz druge stranke, da će da podnese ostavku jer neće "neko da mu zvoca". Još pre nekoliko vekova je uspostavljen princip podele vlast kao način suzbijanja samovolje. I ne može niko da smatra da je to zvocanje", kaže Janković.

Dodaje da naša vlast stvara konflikt, i onda manipuliše strahom od konflikta koji je sama stvorila.

"Da li je način za zaštitu Srba na Kosovu ofarbati voz i poslati ga prema Kosovu, da bi se možda sakrila činjenica da je dodeljen pozivni broj za Kosovo", kaže Janković.